b"\n_START_ARTICLE_\nRed Blooded Woman\n_START_SECTION_\nInforma\xc8\x9bii generale \xc8\x99i structur\xc4\x83 muzical\xc4\x83\n_START_PARAGRAPH_\n\xc3\x8en urma succesului global al celui de-al optulea s\xc4\x83u album de studio, Fever, Minogue a \xc3\xaenceput ulterior s\xc4\x83 lucreze la cel de-al nou\xc4\x83lea s\xc4\x83u album de studio, Body Language. Av\xc3\xa2nd ca scop principal crearea unui album dance-pop inspirat de muzica electronic\xc4\x83 a anilor '80, Minogue a cooptat colaboratori precum Johnny Douglas (cu care a lucrat anterior la albumul Light Years) \xc8\x99i Karen Poole. Duetul a compus melodia \xe2\x80\x9eRed Blooded Woman\xe2\x80\x9d \xc3\xaempreun\xc4\x83, \xc3\xaen timp ce Douglas s-a ocupat de produc\xc8\x9bia c\xc3\xa2ntecului. Piesa a fost selectat\xc4\x83 drept cel de-al doilea disc single extras de pe Body Language \xc8\x99i lansat\xc4\x83 la nivel mondial la 1 martie 2004. \xc3\x8en Regatul Unit, lansarea a avut loc la 10 martie 2004._NEWLINE_Din punct de vedere muzical, \xe2\x80\x9eRed Blooded Woman\xe2\x80\x9d este un c\xc3\xa2ntec hip hop \xc8\x99i synth-pop, ultimul fiind un gen muzical pe care Minogue l-a experimentat pentru prima oar\xc4\x83 \xc3\xaen cadrul albumului. Melodia con\xc8\x9bine un ante-refren \xe2\x80\x9eBoy! Boy!\xe2\x80\x9d modificat prin intermediul unui vocoder, \xc8\x99i \xe2\x80\x9ela la la-uri \xc3\xaendulcitoare\xe2\x80\x9d repetate \xc3\xaen secven\xc8\x9ba intermediar\xc4\x83. Un cor evanghelic de b\xc4\x83rba\xc8\x9bi asigur\xc4\x83 acompaniamentul vocal \xc3\xaentr-o manier\xc4\x83 \xe2\x80\x9efantomatic\xc4\x83\xe2\x80\x9d, potrivit redactorului Sal Cinquemani de la revista Slant Magazine. \xc3\x8en mod similar cu numeroase c\xc3\xa2ntece de pe albumul Body Language, \xe2\x80\x9eRed Blooded Woman\xe2\x80\x9d con\xc8\x9bine o referin\xc8\x9b\xc4\x83 c\xc4\x83tre muzica anilor '80: versul \xe2\x80\x9eYou got me spinning round, round, round, round like a record\xe2\x80\x9d face aluzie la single-ul \xe2\x80\x9eYou Spin Me Round (Like a Record)\xe2\x80\x9d lansat de forma\xc8\x9bia britanic\xc4\x83 Dead or Alive \xc3\xaen anul 1985. Versiuni remix realizat de arti\xc8\x99tii electronica englezi Narcotic Thrust \xc8\x99i Whitey au fost incluse pe lansarea vinil 12-inch.\n_START_SECTION_\nCritic\xc4\x83\n_START_PARAGRAPH_\nKeith Claufield de la revista Billboard l-a considerat un punct culminant al albumului \xc8\x99i a fost de p\xc4\x83rere c\xc4\x83 melodia este \xe2\x80\x9eun veri\xc8\x99or a lui \xc2\xabCry Me a River\xc2\xbb de la Justin Timberlake.\xe2\x80\x9d Michael Paoletta de la publica\xc8\x9bia men\xc8\x9bionat\xc4\x83 anterior a numit piesa \xe2\x80\x9eun num\xc4\x83r de hip-hop sexy, s\xc4\x83lt\xc4\x83re\xc8\x9b \xc8\x99i cu un beat puternic ce sun\xc4\x83 asem\xc4\x83n\xc4\x83tor cu o produc\xc8\x9bie Timbaland\xe2\x80\x9d. Redactorul a concluzionat prin a spune c\xc4\x83 \xe2\x80\x9e[\xc2\xabRed Blooded Woman\xc2\xbb] merit\xc4\x83 cu siguran\xc8\x9b\xc4\x83 o \xc8\x99ans\xc4\x83 la succes [\xc3\xaen clasamentele] mainstream top 40 \xc8\x99i rhythmic\xe2\x80\x9d. Asem\xc4\x83n\xc4\x83tor cu Paoletta, Sal Cinquemani de la Slant Magazine a comparat produc\xc8\x9bia c\xc3\xa2ntecului cu lucr\xc4\x83rile lui Timbaland . Ante-refrenul \xe2\x80\x9eBoy! Boy!\xe2\x80\x9d \xc8\x99i stilul synthpop au fost l\xc4\x83udate de revista Spin, consider\xc3\xa2nd c\xc4\x83 ele \xe2\x80\x9edemonstreaz\xc4\x83 c\xc4\x83, p\xc3\xa2n\xc4\x83 \xc8\x99i \xc3\xaen secolul XXI, lui Kylie ii se potrivesc anii '80.\xe2\x80\x9d \xc3\x8en timpul unei recenzii pentru revista NME, John Robinson a fost de p\xc4\x83rere c\xc4\x83 \xe2\x80\x9eRed Blooded Woman\xe2\x80\x9d este mai bun dec\xc3\xa2t \xe2\x80\x9eSlow\xe2\x80\x9d, primul disc single extras de pe album, numindu-l \xe2\x80\x9eun \xc8\x99lag\xc4\x83r pop excelent \xc8\x99i de ultim\xc4\x83 or\xc4\x83, \xc3\xaen stilul lui Justin Timberlake sau Sugababes.\xe2\x80\x9d Adrien Begrand de la revista PopMatters a favorizat \xe2\x80\x9ebeat-ul aproximativ asem\xc4\x83n\xc4\x83tor cu garage\xe2\x80\x9d \xc8\x99i a apreciat versul \xe2\x80\x9eYou'll never get to Heaven if you're scared of getting high.\xe2\x80\x9d  Louis Vartel de la website-ul LGBT NewNownext a clasat melodia pe locul patruzeci \xc8\x99i sase \xc3\xaen clasamentul celor mai bune patruzeci \xc8\x99i opt de c\xc3\xa2ntece ale lui Minogue, \xc3\xaen onoarea celei de-a patruzeci \xc8\x99i opta ei aniversare. Redactorul l-a declarat \xe2\x80\x9eo scufundare asudat\xc4\x83 \xc3\xaen st\xc4\x83p\xc3\xa2nire de sine \xc8\x99i farmec sexual\xe2\x80\x9d.\n_START_SECTION_\nComercial\xc4\x83\n_START_PARAGRAPH_\nPe plan comercial, \xe2\x80\x9eRed Blooded Woman\xe2\x80\x9d a debutat pe pozi\xc8\x9bia sa maxim\xc4\x83, locul patru, \xc3\xaen clasamentul ARIA Singles Chart din Australia. \xc3\x8en urm\xc4\x83toarea s\xc4\x83pt\xc4\x83m\xc3\xa2n\xc4\x83, c\xc3\xa2ntecul a p\xc4\x83r\xc4\x83sit top zece, cobor\xc3\xa2nd pe locul unsprezece. Single-ul a activat pentru o perioad\xc4\x83 scurt\xc4\x83, acumul\xc3\xa2nd doar cinci s\xc4\x83pt\xc4\x83m\xc3\xa2ni de prezen\xc8\x9b\xc4\x83 \xc3\xaen ierarhie. \xc3\x8en Noua Zeeland\xc4\x83, piesa a debutat pe locul treizeci \xc8\x99i patru \xc8\x99i s-a clasat mai apoi pe locul nou\xc4\x83sprezece, petrec\xc3\xa2nd doisprezece s\xc4\x83pt\xc4\x83m\xc3\xa2ni \xc3\xaen top. A fost premiat cu discul de aur de c\xc4\x83tre Recording Industry Association of New Zealand (RIANZ) pentru v\xc3\xa2nz\xc4\x83rile care au dep\xc4\x83\xc8\x99it pragul de 7.500 de unit\xc4\x83\xc8\x9bi._NEWLINE_De-a lungul Europei, melodia a ob\xc8\x9binut pozi\xc8\x9bii de top dou\xc4\x83zeci \xc3\xaen numeroase \xc8\x9b\xc4\x83ri. At\xc3\xa2t \xc3\xaen Danemarca, c\xc3\xa2t \xc8\x99i \xc3\xaen Italia, \xe2\x80\x9eRed Blooded Woman\xe2\x80\x9d a ajuns pe locul zece \xc8\x99i a ap\xc4\x83rut \xc3\xaen top dou\xc4\x83zeci timp de trei s\xc4\x83pt\xc4\x83m\xc3\xa2ni. \xc3\x8en Elve\xc8\x9bia, single-ul a ob\xc8\x9binut o performan\xc8\x9b\xc4\x83 mai bun\xc4\x83 dec\xc3\xa2t melodia precedent\xc4\x83, \xe2\x80\x9eSlow\xe2\x80\x9d, clas\xc3\xa2ndu-se pe locul cincisprezece \xc3\xaen clasamentul Swiss Hitparade. \xc3\x8en Germania, piesa a ocupat locul \xc8\x99aisprezece \xc8\x99i a activat timp de zece s\xc4\x83pt\xc4\x83m\xc3\xa2ni \xc3\xaen top. C\xc3\xa2ntecul a ob\xc8\x9binut cel mai bun succes \xc3\xaen Rom\xc3\xa2nia, debut\xc3\xa2nd \xc3\xaen prim\xc4\x83 instan\xc8\x9b\xc4\x83 pe locul nou\xc4\x83zeci \xc8\x99i doi, la 25 ianuarie 2004. \xe2\x80\x9eRed Blooded Woman\xe2\x80\x9d a avut o ascensiune treptat\xc4\x83, urc\xc3\xa2nd pe prima pozi\xc8\x9bie \xc8\x99aptesprezece s\xc4\x83pt\xc4\x83m\xc3\xa2ni mai t\xc3\xa2rziu, la 16 mai 2004, devenind astfel cel de-al doilea single consecutiv al artistei care reu\xc8\x99e\xc8\x99te s\xc4\x83 ajung\xc4\x83 pe locul unu, \xc8\x99i al patrulea per total. Single-ul a petrecut dou\xc4\x83 s\xc4\x83pt\xc4\x83m\xc3\xa2ni neconsecutive pe locul \xc3\xaent\xc3\xa2i, \xc8\x99i a acumulat un total de treizeci \xc8\x99i trei de s\xc4\x83pt\xc4\x83m\xc3\xa2ni de prezen\xc8\x9b\xc4\x83 \xc3\xaen clasamentul Romanian Top 100. De asemenea, a fost a unsprezecea cea mai difuzat\xc4\x83 melodie la posturile de radio din Rom\xc3\xa2nia \xc3\xaen anul 2004. Piesa a debutat pe locul opt \xc3\xaen ierarhia Spanish Singles Chart, cobor\xc3\xa2nd o singur\xc4\x83 pozi\xc8\x9bie p\xc3\xa2n\xc4\x83 pe locul nou\xc4\x83 \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83. A activat pentru o perioad\xc4\x83 scurt\xc4\x83 de patru s\xc4\x83pt\xc4\x83m\xc3\xa2ni. \xe2\x80\x9eRed Blooded Woman\xe2\x80\x9d a debutat pe locul cinci \xc3\xaen clasamentul UK Singles Chart, devenind cel de-al dou\xc4\x83zeci \xc8\x99i \xc8\x99aselea \xc8\x99lag\xc4\x83r de top zece al artistei \xc3\xaen Regatul Unit. Piesa a ob\xc8\x9binut un succes moderat, acumul\xc3\xa2nd nou\xc4\x83 s\xc4\x83pt\xc4\x83m\xc3\xa2ni de prezen\xc8\x9b\xc4\x83 \xc3\xaen top patruzeci.\n_START_SECTION_\nVideoclipul muzical\n_START_PARAGRAPH_\nVideoclipul muzical al c\xc3\xa2ntecului \xe2\x80\x9eRed Blooded Woman\xe2\x80\x9d a fost regizat de Jake Nava, director englez care a lucrat anterior \xc3\xaempreun\xc4\x83 cu arti\xc8\x99ti precum Beyonc\xc3\xa9 \xc8\x99i Kelis. Film\xc4\x83rile clipului au avut loc \xc3\xaen Los Angeles, California, \xc3\xaen luna decembrie a anului 2003. Acesta \xc3\xaencepe cu un cadru al unui trafic aglomerat \xc3\xaen care Minogue este blocat\xc4\x83. Ea e prezentat\xc4\x83 st\xc3\xa2nd \xc3\xaen scaunul din ma\xc8\x99in\xc4\x83 \xc8\x99i c\xc3\xa2nt\xc3\xa2nd melodia, pe m\xc4\x83sur\xc4\x83 ce camera de filmat se apropie \xc3\xaen mod repetat de ochii \xc8\x99i buzele sale. \xc8\x9ainuta c\xc3\xa2nt\xc4\x83re\xc8\x9bei este alc\xc4\x83tuit\xc4\x83 dintr-un tricou alb \xc8\x99i negru f\xc4\x83r\xc4\x83 m\xc3\xa2neci, un corset din m\xc4\x83tase, o pereche de blugi cu lan\xc8\x9buri \xc8\x99i franjuri la margini, \xc8\x99i un bolerou din piele de oaie (acest articol vestimentar a fost donat de Minogue c\xc4\x83tre Centrul de Arte din Melbourne \xc8\x99i este expus la colec\xc8\x9bia Kylie Minogue). C\xc3\xa2teva secunde mai t\xc3\xa2rziu, solista se d\xc4\x83 jos din vehicul \xc8\x99i se \xc3\xaendreapt\xc4\x83 juc\xc4\x83u\xc8\x99 c\xc4\x83tre o cistern\xc4\x83. Urc\xc3\xa2ndu-se pe scara sa, Minogue danseaz\xc4\x83 seduc\xc4\x83tor pe refrenul c\xc3\xa2ntecului. Artista \xc3\xae\xc8\x99i reia mai apoi mersul pe strad\xc4\x83, moment \xc3\xaen care aceasta este acompaniat\xc4\x83 de doi pui de Dobermann care fug dintr-o ma\xc8\x99in\xc4\x83 din apropiere. Dup\xc4\x83 ce se urc\xc4\x83 pe bancheta din spate a unei alte ma\xc8\x99ini, Minogue \xc3\xaencepe s\xc4\x83 despacheteze o rochie ro\xc8\x99ie \xc8\x99i se \xc3\xaembrac\xc4\x83 cu ea, \xc3\xaen timp ce este urm\xc4\x83rit\xc4\x83 de diver\xc8\x99i privitori. Pe m\xc4\x83sur\xc4\x83 ce al doilea refren \xc3\xaencepe, c\xc3\xa2nt\xc4\x83rea\xc8\x9ba este \xc3\xaenf\xc4\x83\xc8\x9bi\xc8\x99at\xc4\x83 dans\xc3\xa2nd \xc3\xaempreun\xc4\x83 cu un grup de dansatori \xc3\xaentr-o loca\xc8\x9bie diferit\xc4\x83. \xc3\x8embr\xc4\x83c\xc4\x83mintea sa const\xc4\x83 \xc3\xaentr-o bustier\xc4\x83 de culoare galben fluorescent, purtat\xc4\x83 pe dedesubtul unei rochii roz pastel confec\xc8\x9bionate de casa de mod\xc4\x83 francez\xc4\x83 Balenciaga. Secven\xc8\x9ba revine \xc3\xaenapoi pe strad\xc4\x83, acolo unde Minogue este prezentat\xc4\x83 urc\xc3\xa2nd \xc3\xaentr-un camion. Ea stinge luminile \xc8\x99i danseaz\xc4\x83 mai apoi \xc3\xaentr-o \xc8\x9binut\xc4\x83 diferit\xc4\x83, format\xc4\x83 dintr-un bikini negru, colan\xc8\x9bi ro\xc8\x99ii \xc8\x99i m\xc4\x83nu\xc8\x99i din dantel\xc4\x83. Cu toate acestea, solista p\xc4\x83r\xc4\x83se\xc8\x99te camionul \xc3\xaen aceea\xc8\x99i \xc8\x9binut\xc4\x83 ro\xc8\x99ie purtat\xc4\x83 mai devreme. Restul videoclipului const\xc4\x83 \xc3\xaen scene intercalate rapid cu Minogue dans\xc3\xa2nd \xc3\xaen\xc4\x83untrul \xc8\x99i \xc3\xaen fa\xc8\x9ba camionului, pe o ma\xc8\x99in\xc4\x83, al\xc4\x83turi de dansatori, \xc8\x99i \xc3\xaen apropierea unei bande de motocicli\xc8\x99ti.\n_START_SECTION_\nInterpret\xc4\x83ri live\n_START_PARAGRAPH_\nUn concert special, intitulat \xe2\x80\x9eMoney Can't Buy\xe2\x80\x9d, a fost organizat \xc3\xaen loca\xc8\x9bia Hammersmith Apollo \xc3\xaen Londra, la 15 noiembrie 2003, pentru a marca lansarea albumului Body Language. \xe2\x80\x9eRed Blooded Woman\xe2\x80\x9d a fost inclus \xc3\xaen lista de c\xc3\xa2ntece, fiind interpretat \xc3\xaen primul act, \xe2\x80\x9eParis by Night\xe2\x80\x9d. Solista a ap\xc4\x83rut la emisiunea Late Show with David Letterman din Statele Unite la 12 februarie 2004, interpret\xc3\xa2nd melodia acompaniat\xc4\x83 de dansatori. La 20 februarie 2004, artista a ap\xc4\x83rut la emisiunea muzical\xc4\x83 britanic\xc4\x83 Top of the Pops pentru a c\xc3\xa2nta single-ul. Minogue a participat \xc8\x99i la gala de premii muzicale ECHO din Germania, organizat\xc4\x83 la 6 martie 2004, interpret\xc3\xa2nd c\xc3\xa2ntecul._NEWLINE_\xe2\x80\x9eRed Blooded Woman\xe2\x80\x9d a fost inclus \xc3\xaen lista de piese a turneului Showgirl: The Greatest Hits \xc3\xaen 2005. Minogue nu a putut s\xc4\x83 \xc3\xae\xc8\x99i finalizeze turneului deoarece a fost diagnosticat\xc4\x83 cu cancer la s\xc3\xa2n incipient, fiind nevoit\xc4\x83 s\xc4\x83 \xc3\xae\xc8\x99i anuleze toate concertele din Australia. Dup\xc4\x83 o perioad\xc4\x83 de tratament \xc8\x99i recuperare, c\xc3\xa2nt\xc4\x83rea\xc8\x9ba \xc8\x99i-a reluat turneul de concerte, intitulat de aceast\xc4\x83 dat\xc4\x83 Showgirl: The Homecoming, \xc3\xaen anul 2007, iar \xe2\x80\x9eRed Blooded Woman\xe2\x80\x9d a fost din nou inclus \xc3\xaen lista melodiilor. \xc3\x8en anul 2009, solista a interpretat melodia \xc3\xaen cadrul primului ei turneu nord-american, For You, for Me. Spectacolul din toate cele trei turnee a con\xc8\x9binut un fragment din single-ul \xe2\x80\x9eWhere the Wild Roses Grow\xe2\x80\x9d \xc8\x99i a fost precedat de un segment \xc3\xaen care numero\xc8\x99i dansatori fac du\xc8\x99 pe scen\xc4\x83."